Document ID: 32003R0852

Kommissionens forordning (EF) nr. 852/2003
af 16. maj 2003
om ændring af forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), særlig artikel 29, stk. 2, og
ud fra følgende betragtninger:
(1) I medfør af artikel 29 i forordning (EF) nr. 1254/1999 kan der ved udførsel fra Fællesskabet af de i artikel 1, stk. 1, litra a) og b), nævnte produkter kræves fremlagt en eksportlicens.
(2) De forhandlinger om vedtagelse af yderligere indrømmelser, der er ført i forbindelse med Europaaftalerne mellem Fællesskabet og de associerede lande i Central- og Østeuropa, tager bl.a. sigte på at liberalisere handelen med produkter, der er omfattet af den fælles markedsordning for oksekød.
(3) Det er under disse forhandlinger blevet aftalt, at de oksekødsprodukter, der omfattet af nogle af disse aftaler, og som udføres fra Fællesskabet til de pågældende lande, for at kunne omfattes af disse indrømmelser skal være ledsaget af en genpart af eksportlicensen med angivelsen "Uden restitution". I den forbindelse bør det fastsættes, at medlemsstaterne efter en forenklet procedure til de interesserede, der ansøger herom, udsteder eksportlicenser for produkter, der henhører under forordning (EF) nr. 1254/1999, for hvilke der ikke i øjeblikket er foreskrevet nogen licens, og som er bestemt til udførsel til de associerede lande i Central- og Østeuropa.
(4) Da formålet med ovennævnte licenser kun er at attestere, at der ikke er ydet eksportrestitution for de udførte produkter, er udstedelsen af disse licenser ikke omfattet af bestemmelsen i artikel 29, stk. 1, fjerde afsnit, i forordning (EF) nr. 1254/1999, ifølge hvilken udstedelsen af eksportlicens er betinget af, at der stilles sikkerhed for opfyldelsen af forpligtelsen til at udføre produkterne inden for licensens gyldighedsperiode. Af klarhedshensyn bør det præciseres, at artikel 15, stk. 2, i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(3), senest ændret ved forordning (EF) nr. 325/2003(4), ikke finder anvendelse på de nævnte licenser.
(5) Kommissionens forordning (EF) nr. 1445/95(5), senest ændret ved forordning (EF) nr. 118/2003(6), bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EF) nr. 1445/95 indsættes som artikel 7a:
"Artikel 7a
1. Medlemsstaterne udsteder straks efter ansøgning fra interesserede eksportlicenser for oksekødsprodukter, der henhører under KN-kode 0206 10 91, 0206 10 99, 0206 21 00, 0206 22 00, 0206 29 99, 0210 99 59 og ex 1502 00 90, og som er bestemt til udførsel til de associerede lande i Central- og Østeuropa.
2. Gyldighedsperioden for disse licenser fastsættes til 60 dage, og licenserne forsynes i rubrik 20 med angivelsen: 'Uden restitution'.
3. Uanset artikel 8, stk. 3, skal disse licenser i rubrik 16 indeholde en angivelse af den ottecifrede KN-kode.
4. Bestemmelserne i artikel 9 og 13 finder ikke anvendelse på licenser udstedt i forbindelse med nærværende artikel.
5. Artikel 15, stk. 2, i forordning (EF) nr. 1291/2000 finder ikke anvendelse på de i stk. 1 omhandlede licenser."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. maj 2003.

Labels: 3
17
18